Twee vas vir diefstal in DarlingDie polisielede wat die boewe vasgetrek het. Foto: ANA Die polisie in Darling in die Wes-Kaap het twee verdagtes in hegtenis geneem wat glo selfoonnetwerkbatterye ter waarde van R80 000 gesteel het. Kapt. FC van Wyk, ŉ polisiewoordvoerder, het gesê ŉ sekuriteitsbeampte van Vodacom het omstreeks 01:30 ŉ SMS ontvang ná ŉ alarm op ŉ plaas in die Darling-distrik op die R27 afgegaan het. “Die sekuriteitsbeampte het ook ŉ video op sy selfoon ontvang wat wys hoe die verdagtes by die stoorplek inbreek waar die batterye gehou word. Hy het daarna die polisie in Darling in kennis gestel en die Atlantis-polisie is ook ontbied,” het van Wyk gesê. Van Wyk het gesê die sekuriteitsbeampte en die polisie het daarin geslaag om twee verdagtes vas te trek. Drie ander verdagtes het te voet gevlug. Die polisie het ook 23 Vodacom en MTN-batterye teruggekry. Die batterye weeg 65kg elk. “ŉ Mosambieker en ŉ Zimbabwiër, wat albei 29 jaar oud is, is in hegtenis geneem en sal binnekort in die landdroshof in Malmesbury verskyn op aanklag van inbraak en diefstal,” het van Wyk gesê.